Marcel Géry

Marcel Géry (* 15. marec 1965, Smolenice) je bývalý slovenský plavec, jeden z najlepších v histórii slovenského aj československého plávania, reprezentant Československa a Kanady. 

Kariéra
Rodák zo Smoleníc vyrastal v Cíferi. Pôsobil v Slávii VŠ Trnava pod vedením trénera Ladislava Hlavatého, jeho hlavné disciplíny boli 100 a 200 metrov motýlik. Zažiaril na majstrovstvách Európy juniorov  v roku 1980, so ziskom troch zlatých a jednej striebornej medaily sa stal najúspešnejším pretekárom šampionátu. V reprezentácii Československa vybojoval bronz na ME 1985, na majstrovstvách sveta 1986 v Madride premenil tri finálové účasti na štvrté, piate a šieste miesto. V tom istom roku emigroval do Kanady .

V drese „javorových listov“ získal medaily na Panpacifických hrách i na Hrách Commonwealthu. Na MS 1991 v Perthe bol piaty na 100 metrov motýlik, v štafetách pridal štvrté a šieste miesto. Najväčší úspech zaznamenal na olympijských hrách 1992 v Barcelone, kde bol členom bronzovej štafety na 4x100 m polohové preteky. Šieste miesto obsadil na 100 metrov motýlik. Na týchto Hrách bol Géry jediným rodeným Slovákom s medailovým ziskom. Získal spolu 20 titulov majstra Kanady a uviedli ho do plaveckej Siene slávy v provincii Ontário . 

Od roku 1996 žije v kanadskom meste Aurora, severne od Toronta. 

Olympijské hry
1992 Barcelona, reprezentoval 
 20px|Olympijský bronz  4x100 m polohové preteky
 6. – 100 m motýlik

Majstrovstvá sveta
1986 Madrid, reprezentoval 
 4. – 200 m motýlik
 5. – 200 m v. sp.
 6. – 100 m motýlik
1991 Perth, reprezentoval 
 4. – 4x100 m polohové preteky
 5. – 100 m motýlik
 6. – 4x100 m v. sp.

Pozri aj
Prehľad úspechov slovenského plávania

Referencie

Externé odkazy
 Marcel Géry na sports-reference.com

Kategória:Osobnosti zo Smoleníc
Kategória:Česko-slovenskí plavci
Kategória:Slovenskí plavci
Kategória:Kanadskí plavci
Kategória:Kanadskí olympionici
Kategória:Kanadskí bronzoví olympijskí medailisti
Kategória:Kanadské osobnosti slovenského pôvodu
Kategória:Slovenskí emigranti a exulanti
Kategória:Plavci na Letných olympijských hrách 1992